मधेश के आन्दोलन या उनके अधिकारों की बात जब जब सामने आती है तो तर्क यह दिया जाता है कि मधेश से अधिक पिछड़ापन या तकलीफ पहाड़ी क्षेत्र में और वहाँ की जनता में है । यह बिल्कुल सही है, किन्तु गौरतलब बात यह है कि पहाड़ की जनता किसी समुदाय विशेष से अपमानित या अवहेलित नहीं है । उनका पिछड़ापन सरकार की अकर्मण्यता है । साधन और संसाधन की कमी कभी नहीं रही नेपाल में दातृ निकायो ने आर्थिक सहायता भरपूर दिया है, पर उनका सही उपयोग न करना और अपने बैंक खातों को मजबूत करना पहाड़ के पिछड़ेपन का कारण है । इसके लिए उन्हें भी जगना होगा और लड़ना होगा । दुर्गम इलाकों में जितनी कठिनाईयाँ हैं उनसे क्या हमारी सरकार अन्जान है ? भूकम्प पीड़ित जिस दुख के साथ जीवनयापन कर रहे हैं क्या उससे सरकार अनभिज्ञ है और अगर उन्हें इन बातों से कोई मतलब नहीं है तो क्यों नहीं यहाँ की जनता उनकी माँगों के लिए सड़क पर आ रही है ? इसलिए यह कह देना कि मधेश से अधिक परेशान पहाड़ की जनता है, किसी समस्या का समाधान नहीं है ।